钦定古今图书集成/理学汇编/文学典/第196卷 > 《回文锦赋》〈以文思精绝今古传赏为韵〉张仲素
## 钦定古今图书集成/理学汇编/文学典/第196卷 > 《回文锦赋》〈以文思精绝今古传赏为韵〉张仲素

昔窦滔之于役从军，伊少妇兮玉洁兰薰。对鸣机以
抽恨，织美锦而成文。攒万绪之荏苒，揉众彩之絪缊。
肠回而绿字初结，发乱而青丝共棼。萋兮斐兮，常属
思于黄绢；不日不月，长寄怀于碧云。其始也，轸蕙心，
蓄藻思。披黄流之渥彩，等后素之绘事。循环而览，夫
言岂一端，宛转而求，则韵皆居次。写别既久，怨心有
盈。锦霞駮而增丽，诗绮靡而缘情。自发于巧心，素手
何惭于墨妙。笔精。当其用寄远方，临风载阅迹。䫫雕
虫，文如委缬。既连珠而复贯，又通理而不绝。居人言
念，缄万恨而在中；君子寘怀，字三岁而宁灭。是绎是
寻，攻乎织纴。宛而成章，见色丝之丽；永以为好，表美
人之心。傥或以新而代故，岂殊陋古而荣今。黼黻不
同，愁阅目而等耀；彩章自异，惧谗口之见侵。况复委
箧多年，化尘千古。方烂兮如在，复灿兮可睹。藻艳波
旋，环回辐圆。蕴《四愁》而难解，焕五采以相鲜。犹或逾
绣段，胜彩笺。贲以文自夺鸳衾之价，赠乎远无劳雁
足之传。且物在人亡，留思长想。谓其文之著也，可卷
而怀；谓其制之贵焉，乃摅而赏。若知七襄之非匹，岂
玉案之虚往。